**KÖZLEMÉNY**

**Kormányhivatalok vezetői részére**

**Az állampolgárok bevonásával készül a szélessávú térkép**

**Tisztelt Intézményvezető!**

**A kormány a Digitális Nemzet Fejlesztési Programban célul tűzte ki, hogy 2018-ra Magyarország teljes területén elérhetővé tegye a 30 Mbit/s sávszélességű internetkapcsolatot. Az eddigi legnagyobb volumenű hálózatfejlesztés eredményes végrehajtása érdekében országos szintű térképes adatbázis készül az újgenerációs szélessávú lefedettségről. A következő évek beruházásait megalapozó adatok pontosításához a kormány a lakosság[[1]](#footnote-1) mellett a települési jegyzők és a kormányhivatalok közreműködését is kéri.**

A meglévő internetkapcsolatok felmérése 2014 végén kezdődött. A rendelkezésre álló nyilvántartást a Magyarországon hírközlő-hálózattal rendelkező, azt üzemeltető cégek adatszolgáltatása alapján állították össze.

A kormány most a lakosság mellett az **Önök** segítségét is kéri az elkészült adatbázis megbízhatóságának, érvényességének teszteléséhez.

A Nemzeti Fejlesztési Minisztérium online adategyeztetést indít, amelynek keretében az állampolgárok és a települési jegyzők és a kormányhivatalok vezetői 2015. március 15-ig az **Ügyfélkapu rendszerén** keresztül jelezhetik, ha a térképen szereplő szélessávú lefedettségi és sebességi adatok eltérnek az általuk tapasztalttól.

A <http://szelessav.e-epites.hu/szelessav/alk> linken Ön is megkeresheti az érintett címen az adatbázis szerint elérhető internet szolgáltatás színjelzésekkel megkülönböztetett minősítési kategóriáját. Fehér szín jelzi a szélessávú internet szolgáltatás hiányát, sárga a 30 Mbit/s-nál alacsonyabb, piros az ennél az értéknél magasabb letöltési sebességet. A résztvevők egy űrlap kitöltésével véleményezhetik az adott szolgáltatás minőségét. A kormányablakok és a polgármesteri hivatalok jelentősen segíthetik a felmérés sikerét, egyrészt azzal, hogy valós adatokat szolgáltatnak a településeiken lévő közintézmények internet ellátottságáról, másrészt a lakossági bejelentéseken keresztül egyúttal az ügyfélkapu használatát is népszerűsíthetik. Ebben kérjük az Ön aktív támogatását.

Kérjük, hogy a településén lévő közintézmények esetében Ön is jelezze a fenti honlapon, amennyiben tudomása szerint az intézmények címein elérhető maximális internet szolgáltatás sebessége eltér a megadottól.

A kormány bízik a lakosság mellett az Ön tevékeny részvételében is, hiszen az elektronikus hírközlési hálózatok fejlesztését célzó pályázatok tervezéséhez nélkülözhetetlen egy pontos, naprakész és részletes adatbázis. A szélessávú infrastruktúra teljes kiépítésével a háztartásokban és a vállalkozásoknál is elterjedhet az elektronikus szolgáltatások, digitális alkalmazások használata, ami hozzájárul az életminőség javulásához és a gazdaság versenyképességének növekedéséhez.

Nemzeti Fejlesztési Minisztérium

Infokommunikációért és Fogyasztóvédelemért Felelős Államtitkárság

Budapest, 2015. március 5.

1. http://www.kormany.hu/hu/nemzeti-fejlesztesi-miniszterium/infokommunikacioert-felelos-allamtitkarsag/hirek/az-allampolgarok-bevonasaval-veglegesitik-a-szelessavu-terkepet [↑](#footnote-ref-1)